ธปท.ชี้การคงVAT7%อีก2ปีไม่ได้ส่อภาวะศก.ซบ
ธปท.ชี้การคงภาษีมูลค่าเพิ่ม 7% ต่อไปอีก 2 ปี ไม่ได้ทำให้อนาคตของเศรษฐกิจไทยน่าวิตก เหตุการณ์ลงทุนมีแนวโน้มดีต่อเนื่อง
3 ส.ค. 2553

ธปท.ชี้การคงภาษีมูลค่าเพิ่ม 7% ต่อไปอีก 2 ปี ไม่ได้ทำให้อนาคตของเศรษฐกิจไทยน่าวิตก เหตุการณ์ลงทุนมีแนวโน้มดีต่อเนื่อง
นางธาริษา วัฒนเกส ผู้ว่าการ ธนาคารแห่งประเทศไทย(ธปท.) เปิดเผยว่า การต่ออายุอัตราการจัดเก็บภาษีมูลค่าเพิ่ม (VAT) ที่ 7% ไปอีก 2 ปี ไม่น่าจะเป็นการส่งสัญญาณแนวโน้มเศรษฐกิจในระยะต่อไปอาจจะแย่ลง เนื่องจากภาวะเศรษฐกิจในขณะนี้ยังสามารถเติบโตได้ดี ขณะที่ภาระหนี้ของประเทศก็ไม่ใช่ปัญหา เพียงแต่ว่าถ้าจะให้ส่งผลดีต่อเศรษฐกิจในระยะยาวมากขึ้น รัฐควรต้องมีการลงทุนที่มากขึ้น อย่างไรก็ตามการลงทุนในระยะยาวมีแนวโน้มดีขึ้น ซึ่งการพัฒนาของไทยก็ต้องเพิ่มความสามารถในการแข่งขันให้มากขึ้นด้วย
“การคงvatไว้ที 7% ไม่น่าจะมาจากปัจจัยเศรษฐกิจน่าห่วง เพราะเศรษฐกิจปรับดีขึ้นต่อเนื่อง แนวโน้มการลงทุนก็ดีแล้ว และตอนนี้การลงทุนที่เข้ามาเสริมส่วนที่สึกหลอก็มี การลงทุนใหม่ก็มีเข้ามาแล้ว เพราะภาคการส่งออกยังเติบโตได้ดี ส่งผลให้ภาคการผลิตก็เริ่มเพิ่มกำลังการผลิต ทำให้ภาคการผลิตก็ดีขึ้น”นางธาริษากล่าว
นอกจากนี้ นางธาริษา เปิดเผยว่า ในส่วนของรายรับของภาครัฐ ที่อาจจะลดลงในอนาคต ซึ่งอาจจะกระทบการขยายตัวในอนาคตนั้น น่าจะเป็นโจทย์ในระยยาวของประเทศที่ทีกฝ่ายต้องช่วยกันพิจารณา  
ทั้งนี้ การประชุม คณะรัฐมนตรี (ครม.) วันนี้(3ส.ค.) ที่ประชุม ได้อนุมัติ ตามที่ กระทรวงการคลังเสนอให้ ยืดระยะเวลา การคงภาษีมูลค่าเพิ่มในอัตรา 7 % ต่อไป เป็นเวลา อีก 2 ปี หลังจากจะหมดเวลาลงในช่วงเดือนก.ย.ปีนี้ โดยสาเหตุที่เห็นควรต้องยืดระยะเวลาออกไป เนื่องจากเห็นว่าขณะนี้สถานการณ์ทางเศรษฐกิจ อยู่ในระหว่างการฟื้นตัว จึงต้องการให้ผู้ประกอบการ ธุรกิจ มีต้นทุนคงที่และสามารถประเมินสถานการณ์ในระยะยาวได้